कुफरी-नारकंडा में बिछी सफेद चादर; तापमान में भारी गिरावट; ओलावृष्टि से फसलों को नुकसान
Himachal weather forecast Dainik Bhaskar (दैनिक भास्कर) हिमाचल प्रदेश के कई क्षेत्रों में रविवार रात से बारिश हो रही है। इससे प्रदेशवासियों ने सूखे और गर्मी से राहत की सांस ली है।
हिमाचल प्रदेश की ऊंची चोटियों पर सोमवार शाम ताजा बर्फबारी हुई। शिमला के मशहूर पर्यटन स्थल कुफरी, नारकंडा समेत खड़ापत्थर, चौपाल के खिड़की में बर्फ की मोटी चादर बिछ चुकी है। वहीं, सिरमौर के चूड़धार में 6 इंच तक हिमपात दर्ज किया गया। ताजा बर्फबारी के बाद अपर शिमला में सड़कों पर गाड़ियों की फिसलन शुरू हो गई है।
उधर, चंबा, पांगी, भरमौर की ऊंची चोटियों पर बर्फबारी हुई। मौसम की करवट के बाद प्रदेश में शीतलहर चलनी शुरू हो गई है। किन्नौर, लाहौल स्पीति, चंबा और शिमला जिले के ऊंचे क्षेत्रों का पारा माइनस में चला गया है। प्रदेश के ज्यादातर शहरों में इन दिनों अधिकतम तापमान 25 डिग्री 33 डिग्री के बीच पहुंच गया था। आमतौर पर ऐसे गर्म मौसम में बर्फबारी नहीं होती। फिर भी 20 मार्च को बर्फबारी ने लोगों को चौंकाया है।
मौसम विभाग के पूर्वानुमान के अनुसार दोपहर बाद सोलन, सिरमौर, मंडी, चंबा और शिमला जिला के कई क्षेत्रों में अच्छी बारिश हुई। शिमला में भी दिन में ही मौसम की करवट के बाद अंधेरा सा छा गया। वहीं प्रदेश के अन्य इलाकों में ओलावृष्टि भी हुई है।
ड्राइ स्पेल टूटा
बारिश-बर्फबारी के बाद लोगों ने सूखे से राहत की सांस जरूर ली, लेकिन कई क्षेत्रों में ओलावृष्टि से सेब समेत स्टोन फ्रूट और मटर व फूल गोभी की फसल को काफी नुकसान हुआ है। ओलावृष्टि के बाद तापमान में भारी गिरावट दर्ज की गई।
तापमान गिरने से बागवान चिंतित
प्रदेश के कई शहरों में 5 दिन पहले के मुकाबले तापमान में आज 8 से 10 डिग्री सेल्सियस की गिरावट दर्ज की गई। इससे फलों की फ्लावरिंग और सेटिंग पर बुरा असर पड़ा है। तापमान गिरने की वजह से पॉलिनेशन (परागण) प्रक्रिया प्रभावित हो रही है। फ्लावरिंग के दौरान तापमान में उतार-चढ़ाव और कमी नुकसानदायक होती है।
आज भी ज्यादातर क्षेत्रों में बारिश
मौसम विज्ञान केंद्र शिमला की माने तो कल और परसों निचले क्षेत्रों में हल्की धूप खिल सकती है, लेकिन 23 मार्च से प्रदेशभर में फिर बारिश-ओलावृष्टि और अधिक ऊंचे क्षेत्रों में फिर से बर्फबारी के आसार बन रहे हैं।
बारिश के बाद सूखे से राहत
प्रदेश में दो दिन से कई शहरों में हो रही बारिश हो रही है। इससे किसान-बागवानों ने राहत की सांस ली है, क्योंकि प्रदेश में मार्च के पहले 19 दिन में सामान्य से 73 फीसदी कम बारिश हुई। इसका किसान-बागवानों की फसलों पर बुरा असर पड़ा है। पानी के स्रोतों में जल स्तर में भी गिरावट दर्ज की गई, लेकिन बीते 24 घंटे के दौरान प्रदेश के कई क्षेत्रों में हुई बारिश के बाद ड्राइ स्पेल टूटा है।